ประกาศการทางพิเศษแห่งประเทศไทย เรื่อง โครงสร้างและการจัดองค์กร อำนาจหน้าที่ วิธีการดำเนินงานและสถานที่ติดต่อเพื่อขอรับข้อมูลข่าวสารของการทางพิเศษแห่งประเทศไทย พ.ศ. 2552

ประกาศการทางพิเศษแห่งประเทศไทย

ประกาศการทางพิเศษแห่งประเทศไทย
เรื่อง
โครงสร้างและการจัดองค์กร อำนาจหน้าที่ วิธีการดำเนินงานและ
สถานที่ติดต่อเพื่อขอรับข้อมูลข่าวสารของการทางพิเศษแห่งประเทศไทย
พ.ศ.
๒๕๕๒[๑]

เพื่อให้เป็นไปตามกฎหมายข้อมูลข่าวสารของราชการ
ที่จะให้ประชาชนได้มีโอกาสรับรู้ข้อมูลข่าวสารเกี่ยวกับการดำเนินการต่าง ๆ
ของทางราชการ เพื่อที่ประชาชนจะสามารถแสดงความคิดเห็นหรือรักษาสิทธิต่าง ๆ
อันเป็นการส่งเสริมให้มีความเป็นรัฐบาลโดยประชาชนมากยิ่งขึ้น
อาศัยอำนาจตามความในมาตรา ๒๕ แห่งพระราชบัญญัติการทางพิเศษแห่งประเทศไทย พ.ศ. ๒๕๕๐
ประกอบกับมาตรา ๗ (๑) (๒) และ (๓) แห่งพระราชบัญญัติข้อมูลข่าวสารของ ราชการ พ.ศ.
๒๕๔๐ ผู้ว่าการการทางพิเศษแห่งประเทศไทยจึงออกประกาศการทางพิเศษแห่งประเทศไทย
เรื่อง โครงสร้างและการจัดแบ่งส่วนงาน อำนาจหน้าที่ วิธีการดำเนินงาน
และสถานที่ติดต่อเพื่อขอรับข้อมูลข่าวสารของการทางพิเศษแห่งประเทศไทย ดังต่อไปนี้

ข้อ ๑
 ให้ยกเลิกประกาศการทางพิเศษแห่งประเทศไทย
เรื่อง โครงสร้างและการจัดองค์กร อำนาจหน้าที่ วิธีการดำเนินงาน
และสถานที่ติดต่อเพื่อขอรับข้อมูลข่าวสารของการทางพิเศษแห่งประเทศไทย พ.ศ. ๒๕๕๑
ฉบับลงวันที่ ๑๓ ตุลาคม พ.ศ. ๒๕๕๑

ข้อ ๒
 การทางพิเศษแห่งประเทศไทยเรียกโดยย่อว่า กทพ.
ใช้ชื่อเป็นภาษาอังกฤษว่า EXPRESSWAY AUTHORITY
OF THAILAND เรียกโดยย่อว่า
EXAT มีวัตถุประสงค์ตามที่พระราชบัญญัติการทางพิเศษแห่งประเทศไทย
พ.ศ. ๒๕๕๐ บัญญัติไว้ ดังนี้
๒.๑ สร้างหรือจัดให้มีทางพิเศษด้วยวิธีใด ๆ
ตลอดจนบำรุงและรักษาทางพิเศษ
๒.๒
ดำเนินงานหรือธุรกิจเกี่ยวกับทางพิเศษและธุรกิจอื่นที่เกี่ยวเนื่องกับทางพิเศษหรือที่เป็นประโยชน์แก่
กทพ.
โดยมีอำนาจหน้าที่กระทำกิจการภายในขอบแห่งวัตถุประสงค์ดังกล่าวข้างต้นและอำนาจเช่นว่านี้ให้รวมถึง
(๑) ถือกรรมสิทธิ์ มีสิทธิครอบครอง
หรือมีทรัพยสิทธิต่าง ๆ
(๒) ก่อตั้งสิทธิหรือกระทำนิติกรรมใด ๆ
ทั้งในและนอกราชอาณาจักร
(๓) เรียกเก็บค่าผ่านทางพิเศษ หรือค่าบริการอื่น
ตลอดจนค่าธรรมเนียมการใช้ทรัพย์สิน การให้บริการและการอำนวยความสะดวกต่าง ๆ
ในเขตทางพิเศษ
(๔) กำหนดมาตรการเพื่อความปลอดภัยเกี่ยวกับการใช้และการรักษาทางพิเศษ
ตลอดจนการใช้และการรักษาทรัพย์สิน การให้บริการ และการอำนวยความสะดวกต่าง ๆ
ในเขตทางพิเศษ
(๕) กู้หรือยืมเงินภายในและภายนอกราชอาณาจักร
(๖)
ออกพันธบัตรหรือตราสารอื่นใดเพื่อการลงทุนหรือเพื่อประโยชน์แก่กิจการของ กทพ.
(๗)
จัดตั้งหรือถือหุ้นในบริษัทจำกัดหรือบริษัทมหาชนจำกัดเพื่อประกอบธุรกิจเกี่ยวกับหรือเกี่ยวเนื่องกับกิจการของ
กทพ.
(๘)
ลงทุนหรือเข้าร่วมกิจการกับบุคคลอื่นเพื่อประกอบธุรกิจเกี่ยวกับหรือเกี่ยวเนื่องกับกิจการของ
กทพ.
(๙) ให้สัมปทานในการสร้างหรือขยายทางพิเศษ ต่ออายุสัมปทาน
โอนสัมปทาน หรือเพิกถอนสัมปทาน
(๑๐)
ว่าจ้างหรือมอบให้บุคคลหนึ่งบุคคลใดประกอบกิจการส่วนหนึ่งส่วนใด ของ กทพ.
แต่ถ้ากิจการนั้นมีรัฐวิสาหกิจใดมีอำนาจหน้าที่ในการดำเนินการ
และคณะกรรมการเห็นว่ารัฐวิสาหกิจนั้นสามารถจะดำเนินการให้บังเกิดผลและมีประสิทธิภาพได้
ให้ กทพ. ว่าจ้างหรือมอบให้รัฐวิสาหกิจนั้นเป็นผู้ประกอบกิจการก่อนผู้อื่น
(๑๑) ทำการค้าและให้บริการต่าง ๆ
เกี่ยวกับอุปกรณ์และเครื่องใช้เกี่ยวกับทางพิเศษ
(๑๒) ให้เช่าหรือพัฒนาอสังหาริมทรัพย์ของ กทพ.
ตามความจำเป็นเพื่อประโยชน์แก่ กทพ. โดยคำนึงถึงประโยชน์สาธารณะควบคู่ไปด้วย
(๑๓) วางแผน สำรวจ
และออกแบบเกี่ยวกับการสร้างหรือขยายทางพิเศษ
(๑๔)
กระทำการอย่างอื่นบรรดาที่เกี่ยวกับหรือเนื่องในการจัดให้สำเร็จตามวัตถุประสงค์ของ
กทพ.

ข้อ ๓
 กทพ.
มีโครงสร้างและการจัดแบ่งส่วนงานภายใน ดังต่อไปนี้
๓.๑ สายงานขึ้นตรงต่อผู้ว่าการ
๓.๑.๑ สำนักตรวจสอบ ประกอบด้วย ๒ กอง
- กองตรวจสอบ ๑
- กองตรวจสอบ ๒
๓.๑.๒ สำนักผู้ว่าการ ประกอบด้วย ๒ กอง
- กองกลางและการประชุม
- กองประชาสัมพันธ์
๓.๑.๓ สำนักบริหารความเสี่ยงและควบคุมภายใน
๓.๑.๔
สำนักบริหารและพัฒนาบริการธุรกรรมทางอิเล็กทรอนิกส์
๓.๑.๕ สำนักข้อมูลข่าวสาร
๓.๑.๖ สำนักวิจัยและพัฒนาวิศวกรรมระบบทางพิเศษ
๓.๑.๗ สำนักพัฒนาธุรกิจและการตลาด
๓.๒ สายงานรองผู้ว่าการฝ่ายบริหาร
๓.๒.๑ ฝ่ายบริหารทั่วไป ประกอบด้วย ๓ กอง
- กองการเจ้าหน้าที่
- กองพัฒนาบุคคลและระบบงาน
- กองพัสดุ
๓.๒.๒ ฝ่ายการเงินและบัญชี ประกอบด้วย ๔ กอง
- กองการเงิน
- กองบัญชี
- กองงบประมาณ
- กองตรวจสอบรายได้
๓.๒.๓ สำนักพัฒนาการจัดการ
๓.๓ สายงานรองผู้ว่าการฝ่ายวิชาการ
๓.๓.๑ ฝ่ายนโยบายและแผน ประกอบด้วย ๓ กอง
- กองวางแผนและวิเคราะห์โครงการ
- กองประเมินผล
- กองออกแบบ
๓.๓.๒ ฝ่ายสารสนเทศ ประกอบด้วย ๒ กอง
- กองระบบงานคอมพิวเตอร์
- กองปฏิบัติการคอมพิวเตอร์
๓.๔
สายงานรองผู้ว่าการฝ่ายกฎหมายและกรรมสิทธิ์ที่ดิน
๓.๔.๑ ฝ่ายกรรมสิทธิ์ที่ดิน ประกอบด้วย ๓ กอง
- กองจัดกรรมสิทธิ์ที่ดิน
- กองพัฒนาและรักษาเขตทาง ๑
- กองพัฒนาและรักษาเขตทาง ๒
๓.๔.๒ ฝ่ายกฎหมาย ประกอบด้วย ๒ กอง
- กองคดี
- กองนิติการ
๓.๕ สายงานรองผู้ว่าการฝ่ายก่อสร้างและบำรุงรักษา
๓.๕.๑ ฝ่ายก่อสร้างทางพิเศษ ประกอบด้วย ๒ กอง
- กองวิศวกรรมทางด่วน ๑
- กองวิศวกรรมทางด่วน ๒
๓.๕.๒ ฝ่ายบำรุงรักษา ประกอบด้วย ๔ กอง
- กองบำรุงรักษาทาง
- กองบำรุงรักษาอาคารและความสะอาด
- กองบำรุงรักษาอุปกรณ์
- กองไฟฟ้า เครื่องกลและยานพาหนะ
๓.๖ สายงานรองผู้ว่าการฝ่ายปฏิบัติการ
๓.๖.๑ ฝ่ายควบคุมการจราจร ประกอบด้วย ๒ กอง
- กองจัดการจราจร
- กองกู้ภัยและสื่อสาร
๓.๖.๒ ฝ่ายจัดเก็บค่าผ่านทาง ประกอบด้วย ๓ กอง
- กองจัดเก็บค่าผ่านทาง ๑
- กองจัดเก็บค่าผ่านทาง ๒
- กองจัดเก็บค่าผ่านทาง ๓
๓.๖.๓ สำนักวางแผนปฏิบัติการ

ข้อ ๔
 หน้าที่และความรับผิดชอบที่สำคัญของส่วนงาน
กทพ. มีดังต่อไปนี้
๔.๑ สำนักตรวจสอบ ประกอบด้วย
๔.๑.๑ กองตรวจสอบ ๑
มีหน้าที่ความรับผิดชอบวางแผนการตรวจสอบ และดำเนินการตรวจสอบ การปฏิบัติงาน
ตลอดจนให้ข้อเสนอแนะแก่หน่วยงานทั้งภายใน กทพ. เพื่อให้การปฏิบัติงานเป็นไปตามนโยบายและแผนงาน
และสนับสนุนให้ฝ่ายบริหารและฝ่ายจัดการสามารถควบคุม
กำกับการปฏิบัติงานให้เกิดประสิทธิผล ประสิทธิภาพ และประหยัด รวมทั้งปฏิบัติงาน
ในคณะกรรมการตรวจสอบ (Audit Committee)
เพื่อตรวจสอบการบริหารงาน และการจัดการของ กทพ.
๔.๑.๒ กองตรวจสอบ ๒
มีหน้าที่ความรับผิดชอบเช่นเดียวกับกองตรวจสอบ ๑
๔.๒ สำนักผู้ว่าการ ประกอบด้วย
๔.๒.๑ กองกลางและการประชุม
มีหน้าที่ความรับผิดชอบงานสารบรรณของ กทพ. งานประชุมของคณะกรรมการ กทพ.
คณะกรรมการบริหารของ กทพ. ผู้บริหารระดับสูง ผู้บริหารระดับฝ่ายขึ้นไป
และการประชุมอื่น ๆ ที่ได้รับมอบหมาย
๔.๒.๒ กองประชาสัมพันธ์
มีหน้าที่ความรับผิดชอบดำเนินการด้านงานประชาสัมพันธ์ งานสัมพันธ์ งานผลิตสื่อ
และให้บริการโสตทัศนูปกรณ์ เพื่อการประชาสัมพันธ์
๔.๓ สำนักบริหารความเสี่ยงและควบคุมภายใน
มีหน้าที่ความรับผิดชอบ
ดำเนินการศึกษาวิเคราะห์ความเสี่ยงด้านการดำเนินงานของ กทพ.
และความเสี่ยงที่เกิดจากปัจจัยภายนอกองค์กรเพื่อจัดลำดับความสำคัญ
และเสนอแนะแนวทางป้องกัน ปรับปรุง แก้ไข กำหนดแผนและมาตรการลดหรือกระจายความเสี่ยง
กำกับดูแลและติดตามศึกษาวิเคราะห์ความเสี่ยงด้านการดำเนินงานและจัดระบบควบคุมภายใน
รวมทั้งเป็นหน่วยงานกลางประสานงานด้านการควบคุมภายใน
๔.๔
สำนักบริหารและพัฒนาบริการธุรกรรมทางอิเล็กทรอนิกส์
มีหน้าที่ความรับผิดชอบในการบริหารและพัฒนางานระบบเก็บค่าผ่านทางอัตโนมัติและการให้บริการธุรกรรมทางอิเล็กทรอนิกส์ของ
กทพ. รวมถึงการดูแลและจัดหาระบบและบริการ เพื่อให้เกิดประสิทธิภาพสูงสุด
พร้อมทั้งประสานงานกับหน่วยงานทั้งภายในและภายนอก กทพ.
๔.๕ สำนักข้อมูลข่าวสาร
มีหน้าที่ความรับผิดชอบเป็นศูนย์กลางการบริการข้อมูลข่าวสารของ
กทพ. โดยดำเนินงาน ศูนย์บริการข้อมูลผู้ใช้ทางพิเศษ (EXAT CALL CENTER) รับเรื่องร้องเรียนและข้อเสนอแนะ
บริการผู้ใช้ทางพิเศษและประชาชนในเชิงรุก ทางโทรศัพท์ ๑๕๔๓ ตลอด ๒๔ ชั่วโมง
และดำเนินงาน ศูนย์ข้อมูลข่าวสารของ กทพ. (EXAT PUBLIC INFORMATION CENTER) จัดข้อมูลข่าวสารให้ประชาชนเข้าตรวจดูได้และประสานงานให้มีการปฏิบัติตามพระราชบัญญัติข้อมูลข่าวสารของราชการ
พ.ศ. ๒๕๔๐ ซึ่งสอดคล้องกับแนวทางการกำกับดูแลกิจการใน กทพ. (CORPORATE
GOVERNANCE : CG) พร้อมกับทำหน้าที่เป็นหน่วยงานเลขานุการในคณะกรรมการข้อมูลข่าวสารของ
กทพ. ให้บริการห้องสมุดและศูนย์เอกสาร วิเคราะห์และพัฒนาระบบข้อมูลข่าวสาร
รวมทั้งปฏิบัติงานอื่น ๆ ตามที่ได้มอบหมาย
๔.๖ สำนักวิจัยและพัฒนาวิศวกรรมระบบทางพิเศษ
มีอำนาจหน้าที่ดำเนินการเกี่ยวกับงานและการศึกษา
ค้นคว้าวิจัยและพัฒนาการตรวจสอบ ทดสอบ ควบคุมคุณภาพของระบบทางพิเศษ ได้แก่ การพัฒนามาตรฐานระบบการเก็บค่าผ่านทางอัตโนมัติ
ระบบการขนส่งและจราจรอัจฉริยะ ข้อกำหนดเกี่ยวกับงานระบบทางพิเศษ ผลกระทบสิ่งแวดล้อมจากทางพิเศษ
ระบบควบคุมคุณภาพของทางพิเศษ และตรวจสอบปัจจัยที่ทำให้เกิดอุบัติเหตุ
รวมทั้งปฏิบัติงานอื่น ๆ ที่เกี่ยวข้อง
๔.๗ สำนักพัฒนาธุรกิจและการตลาด
มีหน้าที่ความรับผิดชอบรับผิดชอบงานเกี่ยวกับการศึกษาความเหมาะสม
การจัดให้มี และการพัฒนาอสังหาริมทรัพย์ หรือทรัพย์สินอื่น ๆ ของ กทพ.
การประกอบธุรกิจเกี่ยวกับ หรือเกี่ยวเนื่องกับ กทพ.
รวมทั้งการบริหารจัดการงานตลาดเพื่อส่งเสริมให้ประชาชนใช้ทางพิเศษมากขึ้น
๔.๘ ฝ่ายบริหารทั่วไป ประกอบด้วย
๔.๘.๑ กองการเจ้าหน้าที่
มีหน้าที่ความรับผิดชอบเกี่ยวกับการสรรหา บรรจุ แต่งตั้ง งานทะเบียนประวัติ
งานสวัสดิการ สิทธิประโยชน์ต่าง ๆ งานสงเคราะห์ของพนักงานและลูกจ้าง
๔.๘.๒ กองพัฒนาบุคคลและระบบงาน
มีหน้าที่ความรับผิดชอบเกี่ยวกับการพัฒนาบุคคลและระบบงาน
รวมทั้งงานวางแผนและจัดอัตรากำลังให้เกิดประโยชน์ สูงสุดแก่ กทพ.
๔.๘.๓ กองพัสดุ
มีหน้าที่ความรับผิดชอบดำเนินการบริหารงานพัสดุ งานอื่น ๆ ที่ได้รับมอบหมาย
๔.๙ ฝ่ายการเงินและบัญชี ประกอบด้วย
๔.๙.๑ กองการเงิน มีหน้าที่ความรับผิดชอบดำเนินการด้านการเงิน
ด้านเงินกู้ ด้านการตรวจจ่าย และรับผิดชอบงานศูนย์บริการที่เดียวเบ็ดเสร็จ (One
Stop Service) รวมทั้งดำเนินการบริหารงานศูนย์หักบัญชี
(Clearing House) ในการจัดเก็บค่าผ่านทางอัตโนมัติ
(Electronic Toll Collection
: ETC)
๔.๙.๒ กองบัญชี มีหน้าที่ความรับผิดชอบดำเนินการจัดทำ
วิเคราะห์และประมวลผลข้อมูลตามหลักการบัญชีที่รับรองทั่วไป
จัดทำรายงานเสนอต่อผู้บริหาร
๔.๙.๓ กองงบประมาณ
มีหน้าที่ความรับผิดชอบกำหนดแผนงานโครงการจัดทำงบประมาณประจำปีให้มีประสิทธิภาพ
จัดทำคำของบประมาณ และรายงานเงินงบประมาณในส่วนที่ขอรับการอุดหนุนจากรัฐบาล
๔.๙.๔ กองตรวจสอบรายได้
มีหน้าที่ความรับผิดชอบดำเนินการตรวจสอบรายได้ค่าผ่านทาง
และเสนอแนะเพื่อควบคุมการเก็บรายได้ของระบบทางพิเศษ รวมทั้งตรวจสอบรายได้อื่น ๆ
นอกจากค่าผ่านทาง
๔.๑๐ สำนักพัฒนาการจัดการ
มีหน้าที่ความรับผิดชอบเกี่ยวกับการพัฒนาทางการจัดการของ กทพ. แบบผสมผสาน เช่น
การพัฒนาระบบกำกับดูแลกิจการที่ดี รวมถึงการแสดงความรับผิดชอบต่อสังคม เพื่อให้
กทพ. มีการเติบโตอย่างมั่นคงและยั่งยืน
รวมถึงการดำเนินการเกี่ยวกับการแปลงสภาพและแปรรูปองค์กร การนำ
ระบบการบริหารจัดการเพื่อสร้างมูลค่าเพิ่มเชิงเศรษฐศาสตร์และระบบประเมินคุณภาพของรัฐวิสาหกิจมาใช้ในองค์กร
วิเคราะห์ข้อมูลด้านการจัดการและให้ข้อเสนอแนะแก่ผู้บริหารและคณะอนุกรรมการในเรื่องที่เกี่ยวข้องกับการเพิ่มประสิทธิภาพทางการจัดการขององค์กร
๔.๑๑ ฝ่ายนโยบายและแผน ประกอบด้วย
๔.๑๑.๑ กองวางแผนและวิเคราะห์โครงการ
มีหน้าที่ความรับผิดชอบดำเนินการวางแผน ศึกษา
วิเคราะห์ความเหมาะสมทั้งทางด้านวิศวกรรม สิ่งแวดล้อม เศรษฐกิจและการเงิน
เพื่อให้ได้ระบบทางพิเศษที่มีประสิทธิภาพ
๔.๑๑.๒ กองประเมินผล
มีหน้าที่ความรับผิดชอบดำเนินการติดตามโครงการที่นำไปปฏิบัติ รวบรวมสถิติ
วิเคราะห์และประเมินผลงานในการดำเนินงานของ กทพ. จัดทำรายงานสรุปผลการดำเนินงานของ
กทพ. เพื่อใช้สำหรับให้บริการช่วยงานด้านบริหาร
๔.๑๑.๓ กองออกแบบ
มีหน้าที่ความรับผิดชอบดำเนินการเกี่ยวกับงานออกแบบและควบคุมการก่อสร้าง
ทั้งทางด้านวิศวกรรมและสถาปัตยกรรมอาคารต่าง ๆ
และงานออกแบบภูมิสถาปัตยกรรมตามอาคารต่าง ๆ รวมตลอดในเขตทางพิเศษทั้งหมด
๔.๑๒ ฝ่ายสารสนเทศ ประกอบด้วย
๔.๑๒.๑ กองระบบงานคอมพิวเตอร์
มีหน้าที่ความรับผิดชอบเกี่ยวกับการพัฒนาและบำรุงรักษาระบบงานคอมพิวเตอร์ให้เป็นไปตามความต้องการของผู้ใช้ระบบงานตรวจสอบประเมินผลระบบงานที่ออกแบบ
และปรับปรุงระบบงานให้เหมาะสมตามเหตุการณ์ที่เปลี่ยนแปลง
ฝึกอบรมและให้คำแนะนำในการใช้ระบบงานต่าง ๆ ที่พัฒนาเสร็จแล้วแก่ผู้ใช้ระบบงาน
จัดการและบำรุงรักษาฐานข้อมูลรวม การจัดทำแผนงานหลักด้านระบบสารสนเทศ
๔.๑๒.๒ กองปฏิบัติการคอมพิวเตอร์
มีหน้าที่ความรับผิดชอบเกี่ยวกับการออกแบบระบบคอมพิวเตอร์ ระบบเครือข่ายสื่อสาร
ข้อมูล การกำหนดคุณลักษณะเฉพาะของระบบคอมพิวเตอร์และระบบเครือข่าย
ให้บริการประมวลผลข้อมูล ควบคุมและบำรุงรักษาเครื่องคอมพิวเตอร์และอุปกรณ์
ควบคุมการทำงานของระบบเครือข่ายคอมพิวเตอร์ จัดทำสำรองข้อมูลทั้งระบบ
จัดฝึกอบรมความรู้ทางด้านคอมพิวเตอร์ ควบคุม
ดูแลระบบเครือข่ายอินเทอร์เน็ตและอินทราเน็ตในการให้บริการข้อมูลกับหน่วยงานต่าง ๆ
ทั้งภายนอกและภายในองค์กร
๔.๑๓ ฝ่ายกรรมสิทธิ์ที่ดิน ประกอบด้วย
๔.๑๓.๑ กองจัดกรรมสิทธิ์ที่ดิน มีหน้าที่ความรับผิดชอบดำเนินการเกี่ยวกับงานจัดกรรมสิทธิ์ที่ดิน
เพื่อก่อสร้างทางพิเศษ
๔.๑๓.๒ กองพัฒนาและรักษาเขตทาง ๑
มีหน้าที่ความรับผิดชอบดำเนินการเกี่ยวกับงานพัฒนาพื้นที่ในเขตทางพิเศษศรีรัช
(ทางพิเศษแจ้งวัฒนะ - บางโคล่ ช่วงพญาไท - ศรีนครินทร์) และทางพิเศษอุดรรัถยา
(ทางพิเศษสายบางปะอิน - ปากเกร็ด) เพื่อให้เกิดประสิทธิภาพและประโยชน์สูงสุดแก่
กทพ. ในการให้เช่าและใช้พื้นที่
ตลอดจนดำเนินการเกี่ยวกับงานดูแลรักษาและป้องกันการบุกรุกเขตทางพิเศษ
รวมตลอดถึงทางพิเศษที่จะเกิดขึ้นในอนาคตด้วย
๔.๑๓.๓ กองพัฒนาและรักษาเขตทาง ๒
มีหน้าที่ความรับผิดชอบดำเนินการเกี่ยวกับงานพัฒนาพื้นที่ในเขตทางพิเศษเฉลิมมหานคร
(ทางพิเศษสายดินแดง - ท่าเรือ บางนา - ท่าเรือ และดาวคะนอง - ท่าเรือ)
ทางพิเศษฉลองรัช (ทางพิเศษสายรามอินทรา - อาจณรงค์) และทางพิเศษบูรพาวิถี
(ทางพิเศษสายบางนา - ชลบุรี) เพื่อให้เกิดประสิทธิภาพและประโยชน์สูงสุดแก่ กทพ.
ในการให้เช่าและใช้พื้นที่
ตลอดจนดำเนินการเกี่ยวกับงานดูแลรักษาและป้องกันการบุกรุกเขตทางพิเศษ
รวมตลอดถึงทางพิเศษที่จะเกิดขึ้นในอนาคตด้วย
๔.๑๔ ฝ่ายกฎหมาย ประกอบด้วย
๔.๑๔.๑ กองคดี
มีหน้าที่ความรับผิดชอบดำเนินการด้านคดีที่ กทพ. เป็นคู่ความหรือผู้เสียหาย
การวางทรัพย์ และการระงับข้อพิพาทตามสัญญาต่าง ๆ
๔.๑๔.๒ กองนิติการ
มีหน้าที่ความรับผิดชอบดำเนินการด้านสัญญาด้านการร่างกฎหมายและด้านวินัย
รวมทั้งความรับผิดทางละเมิดของพนักงานและลูกจ้าง
๔.๑๕ ฝ่ายก่อสร้างทางพิเศษ ประกอบด้วย
๔.๑๕.๑ กองวิศวกรรมทางด่วน ๑
มีหน้าที่ความรับผิดชอบดำเนินงานด้านการออกแบบรายละเอียดและควบคุมงานก่อสร้าง
ทั้งด้านเทคนิคและสัญญาตลอดจนประสานงานสาธารณูปโภคและงานจัดกรรมสิทธิ์ที่ดิน
และจัดทำทางเข้า - ทางออก ในระหว่างการก่อสร้าง รวมทั้งแก้ไขปัญหาความเดือดร้อนให้กับประชาชนอันเนื่องมาจากการก่อสร้างของโครงการ
๔.๑๕.๒ กองวิศวกรรมทางด่วน ๒
มีหน้าที่ความรับผิดชอบเช่นเดียวกับกองวิศวกรรมทางด่วน ๑
๔.๑๖ ฝ่ายบำรุงรักษา ประกอบด้วย
๔.๑๖.๑ กองบำรุงรักษาทาง
มีหน้าที่ความรับผิดชอบดำเนินการวางแผนตรวจสอบ บำรุงรักษาและซ่อมแซมทางพิเศษ
อันรวมถึงสะพานและไหล่ทาง
๔.๑๖.๒ กองบำรุงรักษาอาคารและความสะอาด
มีหน้าที่ความรับผิดชอบดำเนินการดูแล บำรุงรักษาและซ่อมแซมอาคาร สถานที่
เรื่องความสะอาด การรักษาความปลอดภัย บำรุงรักษาต้นไม้ และสนามหญ้าในเขตทางพิเศษ
บริเวณอาคารต่าง ๆ และไหล่ทาง
๔.๑๖.๓ กองบำรุงรักษาอุปกรณ์
มีหน้าที่ความรับผิดชอบดำเนินการวางแผน
ตรวจสอบและซ่อมบำรุงอุปกรณ์อิเล็กทรอนิกส์ในระบบทางพิเศษทั้งหมด ได้แก่
อุปกรณ์เก็บค่าผ่านทาง อุปกรณ์ควบคุมการจราจร และอุปกรณ์เครือข่าย
๔.๑๖.๔ กองไฟฟ้าเครื่องกลและยานพาหนะ
มีหน้าที่ความรับผิดชอบดำเนินการบำรุงรักษาระบบไฟฟ้า รวมทั้งเครื่องกลและยานพาหนะ
๔.๑๗ ฝ่ายควบคุมการจราจร ประกอบด้วย
๔.๑๗.๑ กองจัดการจราจร
มีหน้าที่ความรับผิดชอบอำนวยการให้ความสะดวก ปลอดภัยเกี่ยวกับการจราจรในทางพิเศษ
ตรวจสอบ ควบคุมการใช้ทางพิเศษให้ถูกต้องตามกฎหมาย ควบคุมน้ำหนักรถบรรทุก และประสานงานกับตำรวจทางด่วน
และบริษัทที่ร่วมทุนกับ กทพ. รวมทั้งปรับปรุงและแก้ปัญหาต่าง ๆ
อันเกิดจากการให้บริการทางพิเศษ
๔.๑๗.๒ กองกู้ภัยและสื่อสาร
มีหน้าที่ความรับผิดชอบจัดบริการด้านการกู้ภัยในทางพิเศษ
การควบคุมความปลอดภัยในทางพิเศษ ให้ความช่วยเหลือผู้ใช้ทางบริการลากหรือยกรถเสีย
รถเกิดอุบัติเหตุลงจากทางพิเศษ งานด้านการสื่อสารจราจร
ประสานงานกับผู้เกี่ยวข้องในการปฏิบัติงานในทางพิเศษ
และควบคุมการดำเนินงานสื่อสารของศูนย์ควบคุมระบบทางพิเศษต่าง ๆ รวมทั้งปรับปรุงและแก้ไขปัญหาต่าง
ๆ อันเกิดจากการให้บริการทางพิเศษ
๔.๑๘ ฝ่ายจัดเก็บค่าผ่านทาง ประกอบด้วย
๔.๑๘.๑ กองจัดเก็บค่าผ่านทาง ๑
มีหน้าที่ความรับผิดชอบในการกำกับดูแลและควบคุมการจัดเก็บค่าผ่านทาง
และดำเนินงานต่าง ๆ ที่เกี่ยวข้องกับการจัดเก็บค่าผ่านทางในทางพิเศษเฉลิมมหานคร
รวมทั้งปรับปรุงแก้ไขเพื่อลดผลกระทบกับประชาชนอันเกิดจากการให้บริการทางพิเศษ
ทั้งนี้
เมื่อมีการจัดเก็บค่าผ่านทางพิเศษในทางพิเศษสายบางพลี - สุขสวัสดิ์ การกำกับดูแลและควบคุมการจัดเก็บค่าผ่านทาง
และดำเนินงานต่าง ๆ ที่เกี่ยวข้องกับการจัดเก็บค่าผ่านทาง ในทางพิเศษสายบางนา -
อาจณรงค์ ทางพิเศษฉลองรัช และทางพิเศษสายรามอินทรา - วงแหวนรอบนอกกรุงเทพมหานคร
รวมทั้งปรับปรุงแก้ไขเพื่อลดผลกระทบกับประชาชนอันเกิดจากการให้บริการทางพิเศษดังกล่าวให้เป็นหน้าที่ความรับผิดชอบของกองจัดเก็บค่าผ่านทาง
๑ ด้วย
๔.๑๘.๒ กองจัดเก็บค่าผ่านทาง ๒
มีหน้าที่ความรับผิดชอบในการกำกับดูแลและควบคุมการจัดเก็บค่าผ่านทาง
และดำเนินงานต่าง ๆ ที่เกี่ยวข้องกับการจัดเก็บค่าผ่านทางในทางพิเศษศรีรัช
และทางพิเศษอุดรรัถยา
รวมทั้งปรับปรุงแก้ไขเพื่อลดผลกระทบกับประชาชนอันเกิดจากการให้บริการทางพิเศษ
๔.๑๘.๓ กองจัดเก็บค่าผ่านทาง ๓
มีหน้าที่ความรับผิดชอบในการกำกับดูแลและควบคุมการจัดเก็บค่าผ่านทาง
และดำเนินงานต่าง ๆ ที่เกี่ยวข้องกับการจัดเก็บค่าผ่านทางในทางพิเศษฉลองรัช
และทางพิเศษบูรพาวิถี
รวมทั้งปรับปรุงแก้ไขเพื่อลดผลกระทบกับประชาชนอันเกิดจากการให้บริการทางพิเศษ
ทั้งนี้
เมื่อมีการจัดเก็บค่าผ่านทางพิเศษในทางพิเศษสายบางพลี - สุขสวัสดิ์ กองจัดเก็บค่าผ่านทาง
๓
จะมีหน้าที่ความรับผิดชอบในการกำกับดูแลและควบคุมการจัดเก็บค่าผ่านทางและดำเนินงานต่าง
ๆ ที่เกี่ยวข้องกับการจัดเก็บค่าผ่านทางในทางพิเศษบูรพาวิถี ทางพิเศษสายบางพลี -
สุขสวัสดิ์ และโครงการเชื่อมต่อ รวมทั้งทางหลวงพิเศษระหว่างเมืองหมายเลข ๗
และหมายเลข ๙ และทางยกระดับอุตราภิมุข (ช่วงอนุสรณ์สถานแห่งชาติถึงรังสิต)
ในกรณีที่ กทพ. ได้รับโอนจากกรมทางหลวงตามกฎหมายแล้ว
ตลอดจนปรับปรุงแก้ไขเพื่อลดผลกระทบกับประชาชนอันเกิดจากการให้บริการทางพิเศษดังกล่าว
๔.๑๙ สำนักวางแผนปฏิบัติการ มีหน้าที่ความรับผิดชอบดำเนินงานด้านศึกษา
วิเคราะห์ พัฒนา วางแผน
และเสนอแนวทางการปรับปรุงและแก้ไขปัญหาการปฏิบัติงานของระบบงานทางพิเศษ ได้แก่
ระบบเก็บค่าผ่านทางและระบบความปลอดภัยและการจราจร
เพื่อให้เกิดประสิทธิภาพสูงสุดในการปฏิบัติงาน ตรวจสอบ
รับเรื่องร้องเรียนและพิจารณาแก้ไขปัญหาเกี่ยวกับความเดือดร้อนของประชาชนอันเกิดจากระบบทางพิเศษภายหลังเปิดให้บริการ
และปฏิบัติงานอื่น ๆ ที่เกี่ยวข้อง

ข้อ ๕
 สถานที่ติดต่อเพื่อขอรับข้อมูลข่าวสารของ
กทพ. คือ ศูนย์ข้อมูลข่าวสารของ กทพ.
อยู่ในสังกัดแผนกวิเคราะห์และเผยแพร่ข้อมูลข่าวสาร สำนักข้อมูลข่าวสาร
ซึ่งเป็นสถานที่ติดต่อขอรับข้อมูลข่าวสารทั่วไปและคำแนะนำในการติดต่อกับ กทพ.
กับให้บริการข้อมูลข่าวสารที่อยู่ในความรับผิดชอบ
โดยเฉพาะอย่างยิ่งข้อมูลข่าวสารตามมาตรา ๙
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ตั้งอยู่ที่อาคาร ๒ ชั้น ๖ กทพ.
สำนักงานใหญ่เลขที่ ๒๓๘๐ ถนนพหลโยธิน แขวงเสนานิคม เขตจตุจักร กรุงเทพมหานคร ๑๐๙๐๐
โทร. ๐ - ๒๕๗๙ - ๕๓๘๐ - ๙ ต่อ ๒๖๓๘ และดูรายละเอียดได้ที่ http://www.exat.co.th

ประกาศ
ณ วันที่ ๒๔ พฤศจิกายน พ.ศ. ๒๕๕๒
พันโท
ทวีสิน  รักกตัญญู
ผู้ว่าการการทางพิเศษแห่งประเทศไทย

ปริยานุช/ผู้จัดทำ
๒๑
มกราคม ๒๕๕๓

นันท์นภัสร์/ตรวจ
๒๑
มกราคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๖ ง/หน้า ๖๗/๑๔ มกราคม ๒๕๕๓